รัฐคุมเข้ม “อาหารเจ” หวั่น “ร้านค้า” ฉวยโอกาสขึ้นราคา
"พล.อ.ประวิตร วงษ์สุวรรณ" สั่งการกระทรวงพาณิชย์จับตาราคา “อาหารเจ” ป้องกันร้านค้าฉวยโอกาสปรับขึ้นราคาในช่วงที่ราคาสินค้าปรับตัวเพิ่มขึ้น
"พล.อ.ประวิตร วงษ์สุวรรณ" สั่งการกระทรวงพาณิชย์จับตาราคา “อาหารเจ” ป้องกันร้านค้าฉวยโอกาสปรับขึ้นราคาในช่วงที่ราคาสินค้าปรับตัวเพิ่มขึ้น
26 ก.ย. 2565

นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า พล.อ.ประวิตร วงษ์สุวรรณ รองนายกรัฐมนตรี และรักษาราชการแทนนายกรัฐมนตรี ได้กำชับกระทรวงพาณิชย์ และหน่วยงานที่เกี่ยวข้อง ให้ดูแลการจับจ่ายใช้สอยของประชาชนในช่วงเทศกาลกินเจ 2565 ซึ่งปีนี้ตรงกับช่วงวันที่ 26 กันยายน – 4 ตุลาคม 2565 โดยให้สำรวจรายการอาหาร ทั้งอาหารเจ และอาหารปกติ ตลอดจนพืชผัก เครื่องปรุงรส  โดยให้อยู่ในราคาที่เหมาะไม่สูงเกินสมควร เพื่อเป็นการป้องกันการฉวยโอกาสปรับขึ้นราคาสินค้าเอาเปรียบประชาชนในช่วงเทศกาลกินเจ ดูแลผู้บริโภคไม่ให้ได้รับความเดือดร้อนในเรื่องค่าครองชีพในภาวะเศรษฐกิจที่กำลังฟื้นตัว
ทั้งนี้ รัฐบาลขอความร่วมมือพ่อค้าแม่ค้า ผู้ประกอบการ ไม่ควรฉวยโอกาสปรับขึ้นราคาโดยไม่เป็นธรรม เพราะถือเป็นการเอารัดเอาเปรียบผู้บริโภค และขอเน้นย้ำให้ผู้ประกอบการปิดป้ายแสดงราคาจำหน่ายให้ชัดเจน เพื่อง่ายในการตรวจสอบราคาและเพื่อความสะดวกของประชาชน
นอกจากนี้ การไม่ปิดป้ายแสดงราคาสินค้า ยังมีโทษตามกฎหมายด้วย ทั้งนี้ หากประชาชนพบเห็นการจำหน่ายสินค้าหรือบริการที่ไม่เป็นธรรม สามารถแจ้งได้ที่สายด่วน 1569 หรือสำนักงานพาณิชย์จังหวัด
สำหรับเทศกาลกินเจของทุกปีจะเป็นช่วงประชาชนจะมีการจับจ่ายใช้สอยมากขึ้น ช่วยกระตุ้นเศรษฐกิจได้อีกทางหนึ่ง แต่เนื่องจากปีนี้ยังอยู่ในช่วงการฟื้นตัวจากโควิด19 กำลังซื้อประชาชนยังไม่กลับมาเต็มที่ รองนายกรัฐมนตรีจึงกำชับให้หน่วยงานเกี่ยวข้องกำกับดูแลเรื่องราคาสินค้า พร้อมขอความร่วมมือผู้ประกอบการค้าขายในราคาที่เป็นธรรม